ભાજપ સરકારે વધુ એક સંવેદનશીલ નિર્ણય લઈને રાજ્યમાં સૌથી વધારે આવકાર્ય બનેલી મુખ્યમંત્રી અમૃતમ અને મા-વાત્સલ્ય યોજનામાં હવેથી રૂ. ત્રણ લાખની તબીબી સારવાર, દવાનો ખર્ચ સરકાર ભોગવશે. હવેથી વાર્ષિક રૂ. છ લાખ સુધીની કુટુંબની આવક હોય તેવા પરિવારના સિનિયર સિટિઝનોને પણ આ બન્ને યોજનાનો લાભ મળશે. ની રિપ્લેસમેનટ અને હિપ રિપ્લેસમેન્ટ માટે રૂ. 40 હજારથી રૂ. 80 હજાર સુધીની સહાયની યોજના જાહેર કરાઈ છે. નીતિન પટેલે કહ્યું કે આજના સમયમાં દવા અને ઓપરેશનોનો મોટો ખર્ચ થાય છે અને ગરીબ-મધ્યમ વર્ગના પરિવારમાં સિનિયર સિટિઝનોની સારવારનો ખર્ચ ચિંતાનો વિષય બને છે ત્યારે અમારી સરકાર તેમની પડખે ઊભી રહેશે. ગુજરાત સરકારે પોતાના બજેટમાં એક વર્ષમાં 30 હજાર સરકારી ભરતીની જાહેરાત કરી છે. ખાનગી ક્ષેત્રો યુવાનો માટે એપ્રેન્ટિસશિપ માટે પ્રોત્સાહિત થાય તે માટે મુખ્યમંત્રી એપ્રેન્ટિસશિપ યોજના જાહેર કરાઈ છે. રૂ. 785 કરોડની ફાળવણી કરી સાડા ત્રણ લાખ યુવાનોને રોજગારી આપવામાં આવશે. ચાર લાખ યુવાનોને ભરતીમેળાના માધ્યમથી ખાનગી એકમોમાં રોજગારી મળશે. મુખ્યમંત્રી એપ્રેન્ટિસશિપ યોજના હેઠળ ખાનગી એકમોમાં યુવાનો એપ્રેન્ટિસશિપ માટે જોડાય તે હેતુથી તેઓને ખાનગી એકમો દ્વારા ચૂકવવામાં આવનારા વળતર ઉપરાંત સ્નાતકને માસિક રૂ. 3000, ડિપ્લોમાધારકને રૂ. 2000 અને અન્યોને રૂ. 1500 માસિક ધોરણે એક વર્ષ સુધી ચૂકવવામાં આવશે.